Ego Mathildis, comitissa Nivernensis, omnibus notum facimus presentibus et futuris, quod nos ob remedium anime nostre et H[ervei], quondam comitis Nivernensis, domini et mariti nostri, et antecessorum nostrorum, dedimus et concessimus in puram et perpetuam elemosinam Deo et ecclesie Cluniacensi et beatis martiribus Reveriano et Paulo, fratribusque apud Sanctum Reverianum pro tempore moraturis, quicquid juris, usuagii, consuetudinis et exactionis in blado, in pecunia, in fossamentis, in carramentis, in gallinis, in corveiis, in comandis, sive aliis costumis et omnibus aliis habebamus vel habere videbamur, vel predecessores nostri habuerant vel habere visi fuerant, in villa de Chevanniis juxta Montem Errandi, et in hominibus ejusdem ville, pro anniversariis nostris in dicta ecclesia beati Reveriani annuatim perpetuo faciendis, salva tantum garda nostra, quam in eadem villa habemus et retinemus. Testibus presentibus litteris et sigillo nostro, nobis vidua existente. Actum anno Domini millesimo ducentesimo vicesimo sexto, mense junio.